Махуэшхуэхэм зыхуагъэхьэзыр
Адыгэхэм я махуэм ехьэлIа Iуэхухэмрэ Дунейпсо Адыгэ Хасэм и XII Зэхуэсышхуэмрэ къызэгъэпэщынымкIэ республикэ комитетым и зэIущIэ дыгъуасэ Правительствэм и Унэм щызэхэтащ. Ар иригъэкIуэкIащ Къэбэрдей-Балъкъэрым и Iэтащхьэм и Администрацэм и унафэщI Къуэдзокъуэ Мухьэмэд.
Дунейпсо Адыгэ Хасэм и XII Конгрессыр къызэрагъэпэщын папщIэ ящIэ лэжьыгъэм тепсэлъыхьащ ДАХ-м и тхьэмадэ Сэхъурокъуэ Хьэутий. Абы жиIащ Тыркум цIыху 21-рэ къызэрикIынур, Иорданием — цIыхуи 4, Сирием — 6, Израилым — 1, Хьэрып Эмират Зэгуэтхэм — 4, США-м — 1, Германием — 7, Абхъазым — 2, Краснодар щIыналъэм — 3, Ставрополь — 2, Къэрэшей-Шэрджэс Республикэм — 6, Адыгэ Республикэм — 8, Шапсыгъым — 5. КъызэгъэпэщакIуэ гупым хэтхэр хэплъащ ДАХ-м и XII Зэхуэсым и программэр зэрыубзыхуам.
Адыгэхэм (шэрджэсхэм) я махуэр зэрырагъэкIуэкIынум тепсэлъыхьащ КъБР-м щэнхабзэмкIэ и министр Къумахуэ Мухьэдин. Абы ехьэлIа дауэдапщэхэр республикэм и щIыналъэ псоми щекIуэкIынущ, фокIадэм и 14-м къыщыщIэдзауэ.
ЗэIущIэм и лэжьыгъэм хэтащ КъБР-м и Правительствэм и УнафэщIым и къуэдзэ Къардэн Мурат, Налшык къалэм и щIыпIэ администрацэм и Iэтащхьэ Ахъуэхъу Таймураз, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Адыгэ жылагъуэ зэгухьэныгъэхэр зэщIэзыгъэуIуэ совет» Къэбэрдей-Балъкъэр жылагъуэ зэщIэхъееныгъэм и тхьэмадэ Къалмыкъ Жылэбий, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къалэнхэр зыгъэзащIэ Къумыкъу Iэуес, КъБР-м граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министр КIурашын Анзор, районхэм я Iэтащхьэхэр, абыхэм я къуэдзэхэр.
КЪАНЩАУЭ Мэлычыпхъу.
